Mazwi okuti kutapukira kana kupomera (contagious, infectious) rinotaurwa pachirwere chinoyambukira kubva kune munhu anacho kuenda kune uyo asina chirwere. Chirwere chinotapukira chinokwanisa kuyambukira vanhu vachinge vagumhana muviri, kupfekerana mbatya, kushandisa nhumbi pamwechete kana kufemedzana mweya uri panzvimbo imwe. Zvirwere zvepabonde zvinopomeranwa kana vaviri vachinge vasangana pabonde. Bomera (contagiuos disease) zvinoreva chirwere chacho chinotapukira. Mang'anja vanoti chipomera kana chipomere (a war-cry; war cry; noise of a multitude) kureva chikurudzirano chemauto kana ruzha rwechaunga. VaLenje neVaBemba vanoti ambukila (infectious, contagious) kureva kutapukira. VaZigula vanoti kwambukiza (infect, transmit, transmitting). MaZulu vanoti tapu (ideo. of grasping, catching something sticky; of treading on something soft, unpleasant) inyaudzosingwi inoreva kubata chinhu chinonamira. VaMambwe vanoti -ambucila (to spread, spread as fire, infect as disease) vachireva kutapukira. Mamwe mazwi: -ambucizya (to infect, contaminate, to pass on a disease) vachireva kutapukidza. VaDigo nevaSwahili vanoti kuambukiza (to infect with disease) vachireva kutapurira chirwere.